Издислав дат ай ем фийлинг…
Плевнелиев щял да реди „коледен кабинет“. Доган бил закърмен от „екзистенциалната темпоралност“ на руската литература. Чета в разни сайтове, че е „голям философ“, „голям мислител“. Гери Никол удари Издислав с „яка дупара“. Гриша Ганчев казал, че Спас Русев е почтен бизнесмен, не е ничия лимонка. В „Блиц“ пишат за Домусчиев: „Златното момче на българския футбол“. Огнян Донев получи бизнес оскар и званието „Мистър Икономика“ 2016. Цацаров се наведе и взе търкалящата се по земята власт. Пред следствието тече риалити с разпити на действащи министри. Бойко се обиди и даде оставка. Цветанов не се обиди и не даде. Цецка също. Румен Радев се вози в коли на НСО, ползва охрана заедно с жена си, но отказва да поеме каквато и да било отговорност за разплитането на кризата. Докато бежанците биеха полицаи в Харманли, даже отиде на опера. Шефът на генщаба генерал Попов даде оставка. Не се знае защо. Или заради Радев, или защото ще става депутат от ГЕРБ. А може и министър. Зам.кметицата на София Бояджийска даде оставка. Пак не се знае защо. Според Фандъкова – по лични причини. Американският посланик този месец е посетил „Позитано“ 20 три пъти. Богомил Манчев прехвърли целия бизнес на жена си. Даже не питам защо. Тръмп размахва пръст на Китай, един бивш телевизионен шоумен е на прага да стане премиер на Италия, Юнкер плаши с Трета световна война, ако се разпадне Европейския Съюз. Протестъри триели от фейсбук постингите си срещу Тръмп. Слави Трифонов репетира за ролята на Фортинбрас. Той ще изнесе труповете от сцената. Аз чакам Тамара да завърши и изчезвам.